Gabriela Firea a reacționat duminică la declarațiile premierului Viorica Dăncilă și a spus că își prezintă opiniile în spațiul public, și nu în Comitetul Executiv al PSD, deoarece în interiorul partidului subiectele importante doar „se pipăie” și este mimat un dialog deschis, relatează Mediafax.

„Cred că este de lămurit și explicat că, teoretic, ar fi foarte bine să avem în CEx un dialog real și o discuție în care, chiar pe anumite tonalități, la finalul lor să fim convinși că nu a fost o dezbatere de fațadă, că am spus tot ce am gândit și am luat decizia cea mai bună. Dar câtă vreme în cadrul CEx subiectele doar se pipăie, se ating, iar toate celelalte comunicări importante se fac între comitete executive, direct sau indirect, de unii comunicatori sau unii analiști care sunt în relație de prietenie cu conducerea partidului, este normal dacă ne simțim lezați - și eu una, mă simt - să reacționăm”, a declarat Gabriela Firea, la Antena3.

Potrivit edilului, opiniile trebuie lansate, deoarece în Comitetul Executiv nu se poartă un dialog deschis.

„Nu putem să așteptăm să fim convocați la o nouă ședință în care să mimăm dialog deschis, dar în care temele să fie cele stabilite de la tribună, iar noi, cei din sală să facem figurație. Mi-am asumat să nu fac figurație nici în timpul vechii conduceri, domnului președinte Dragnea, cu atât mai puțin aș face în acest moment. (...) Nu înțeleg de ce trebuie să tăcem cu toții și să luăm ce ni se dă”, a mai spus primarul general.

Precizările vin după ce Viorica Dăncilă a spus, despre declarațiile de sâmbătă ale Gabrielei Firea, că îi va răspunde primarului în interiorul partidului.

„Atunci când ieși în spațiul public și îți ataci colegii sau președintele partidului, acest lucru se face doar pentru imagine, și nu pentru că vrei rezultate”, a spus Viorica Dăncilă.

Gabriela Firea, ironii la adresa Vioricăi Dăncilă: Dacă indică un ghișeu unde să depunem candidatura, voi face înscrierea

Gabriela Firea o ironizează pe Viorica Dăncilă și spune că, dacă i se va indica un ghișeu unic unde să își depună oficial candidatura pentru prezidențiale, va face acest lucru. Inițial, premierul a subliniat că primarul general nu și-a anunțat înscrierea în cursă.

„Doamna premier a spus că nu am fost sondată, măsurată, decât la inițiativa unor partide din opoziție, a unor publicații, pentru că nu m-am înscris cu candidatura. Dar cine s-a înscris? În afară de domnul Pleșoianu care a anunțat de ceva timp că vrea să candideze, doamna premier a spus trei CEx că nu candidează, apoi spune că va candida dacă i se cere. Atunci am considerat că nu trebuie să mergem la ghișeu să depunem o candidatură. Dacă marți, la Comitetul Executiv, ni se indică celor care am dori să mergem undeva să depunem o candidatură, la un ghișeu unic, cu siguranță voi face înscrierea. Dar câtă vreme inițiativele au fost făcute doar public prin declarații, nu înțeleg de ce pentru mine se creează un criteriu excepțional, și anume că trebuia să mă înscriu”, a declarat Gabriela Firea, la Antena3.